Бажэр, уашхэр, кхъуэщыныр
Бажэмрэ Уашхэмрэ хъуакIуэщакIуэ ежьауэ, зы кхъуэщын къагъуэтащ, и щхьэр щхьэщыпхыкIауэ.
— Мы дызрихьэлIар плъагъурэ, Уашхэ цIыкIу! Дыунащ! — жиIащ Бажэм. — Шэ си гугъэщ мыбы итыр. И щхьэр ттIэтэнщи, деплъынкъэ!
Кхъуэщыным и щхьэр ятIатэри, еплъащ.
— Шэ щIэмыхущ! — гуфIащ Бажэр.
— МыфIэIуауэ пIэрэ? Дыгъэм куэдрэ хэтащ, — шэч ищIащ Уашхэм.
— ФIэIуами, сефэнущ: шэ сигу къихьауэ си цIэр сэзэгъыжыркъым.
Бажэм и щхьэр кхъуэщыным ириIуащ.
— ФIэIуакъым! — къипсэлъыкIащ Бажэр кхъуэщыным. — Дигъэунащ мыр тхуэзыгъэувам: дызэрымыжэлIар ищIэ хъунт.
— Псори иумыфыж: тIэкIу къысхуинэ! — лъэIуащ Уашхэр.
Уашхэм жиIар зэхимыха нэпцI зищIащ Бажэм:
— Шэ щIэмыхущ!
— ТIэкIу къысхуинэ: шэ щIэмыху сигу къэкIащ, — жиIащ Уашхэм, и гурыIупсыр къэжауэ.
Уашхэм жиIэр зэхимых нэпцI зищIурэ, бажэм шэ кхъуэщыныр иригъэкIащ. Шэр ирифри, бажэм и щхьэр кхъуэщыным къинащ.
— Сыт мыбы къызищIар?
— Хэт?
— Кхъуэщыным. Си щхьэр къинащ. КъыздэгушыIэ-рэ мыр хьэмэ и фIэщ? СутIыпщ! — кхъуэщыным щIэкIиящ Бажэр.
— УщIэгубжьэкIэ къыпхуихьын щыIэкъым, дахэкIэ ухэмызагъэмэ, — жиIащ Уашхэм.
— Дахэ хэзэгъэнукъым мыбы.
— Шэр щипфым ухэзэгъащ, иджыри ухэзэгъэнщ, — жери Уашхэм IуигъэзыкIыжащ.
Кхъуэщыным щIэкIиящ Бажэр:
— ФIырыфIкIэ сутIыпщ! Сыкъыумыгъэгубжь, тхьэмыщкIэ! Сэ сыкъэгубжьмэ, тэмакъкIэщI сохъу! СутIыпщ бжесIа! Дэгу зыпщIаи! СумыутIыпщынумэ, пхуэфащэр уэсщIэнущ: псым усхьынщи, ухэздзэнщ! Убзагуэ уэ хьэмэ удэгу? Сыкъыщебгъэчынущ, тхьэмыщкIэ! СыбутIыпщынукъэ? Си напэр фIы- цIэщ, сэ уэ пхуэфащэ уэзмыщIэмэ! Псым усхьын- щи, уезгъэтхьэлэнщ — аращ уэ пхуэфащэр!
Псым ихьри, кхъуэщыныр щIригъэлъэфащ Бажэм. Езыри здыщIилъэфэн и гугъакъым…
Къэрмокъуэ Хьэмид.
